امریکا: د اسرائیل او امریکا ترمنځ لفظي جګړه ګټه نه لري
د امریکا د بهرنیو چارو د وزارت ویانده جین ساکي وايي چې جان کېري په دې فکر دی چې لفظي جگړه نه د امریکا او نه هم د اسرائیلو په گټه ده.
د امریکا د بهرنیو چارو وزارت وايي چې کومه تبصره چې د امریکا د حکومت یوه چارواکي، چې نوم یې نه دی اخیستل شوی، کړې او د اسرائیل پر صدراعظم یې انتقاد کړی « نامناسبه او بې گټې» وه. د امریکا د بهرنیو چارو د وزارت ویاندې جین ساکي وویل چې د بهرنیو چارو وزیر جان کیري په دې فکر دی چې د خبرو جگړه د یوې خوا په گټه نه ده. هغې وویل چې «موږ په ښکاره په دې باور لرو چې د پرمختگ دپاره دا د دواړو خواو په گټه ده چې که کومه خبره کیږي نو هغه باید په مناسبه توگه په داسي ډول وشي چې د دواړو خواو احترام وشي، نه دا چې خصوصي حملې په کې شوي وي.» د اسرائیلو صدراعظم نتنیاهو وایي چې د امریکا له خوا په ده باندي خصوصي حملې د هغه څه نتیجه ده چې دی « د اسرائیلو دفاع کوي» او د دې هیواد ملي امنیتي گټي غواړي. دا تبصره د چهارشنبې په ورځ په داسي حال کې شوې چې د اټلانټیک مجلې یو مضمون پر انټرنیټ خپور کړی و او پکښې د یوه امریکایي چارواکي له قوله د اسرائیلو صدراعظم نتنیاهو په سپکو سپورو یاد شوی و او د پالیسیو په تطبیق او اجرا کولو کې ډارن یا بې ننګه بلل شوی و. د اسرائیلو مشر ویلي دي چې دی داسي امتیازاتو ورکولو ته تیار نه دی چې د اسرائیلو دولت په خطر کې واچوي. امریکا په وار وار د اسرائیلو نه غوښتې دي چې د یهودانو دپاره د کورونو جوړول دې بند کړي. امریکا دغه کار د سولي په مخکې خنډ بولي. د فلسطیني چارواکو په اسرائیلو باندې د «جنایاتو،» د کولو تور لګوي. خو ښاغلي نتنیاهو د دغو کورونو د جوړولو په اړه د خپلې فیصلې دفاع کړې او ویلي یې دي چې په ختیځ بیت المقدس کې به ١٠٠٠نوي کورونه جوړ کړي.